정조 24년
庚申三月初五日辰時上御誠正閣藥房入診藥房三提調大臣時原任閣臣承候入侍奉審承旨入侍時藥房都提調李時秀提調李秉鼎副提調李集斗記事官洪奭周記注官承膺祚記事官李存秀醫官金孝儉李敬培朴春源李惟鑑右承旨徐有聞同副柳憲周假注書呂東植領議政李秉模左議政沈煥之檢校直提學徐龍輔李晩秀原任直提學鄭大容原任直閣徐榮輔沈象奎以次進伏訖秉模等曰日候稍寒聖體若何上曰一樣矣秉模曰又當今日仰想聖懷益復難抑矣上曰孺慕冞新矣秉模曰寢睡水剌之節何如上曰寢睡不能穩着飮食則以行素之故亦難善進似緣胃氣之弱而然矣時秀曰臂部症候今旣夬復乎上曰此亦乍劇乍歇矣秉模等曰王大妃殿氣候何如上曰一樣矣秉模等曰惠慶宮氣候連向平復之境乎上曰漸臻差復而姑未完合矣仍命書榻敎曰惠慶宮進服蔘苓白朮散五貼更爲製入時秀曰醫官待令入診何如上曰置之秉鼎曰慈殿湯劑連爲煎入而貼數不爲書出矣上曰慈殿多日行素故湯劑當連爲煎入矣上敎有聞曰各陵奉審果皆無頉乎有聞曰無頉矣上曰俄見書啓則修改處似不至大段而薍簾則果爲如何有聞曰薍簾雖渝色而亦不甚弊矣敎晩秀曰修改當以何日爲之晩秀曰當以今十八日爲之矣上曰奉室行禮之以冕服磨鍊者是豈成說大抵皇壇旣無神位則奉室行禮亦是權道也至於望位禮則以出奉神榻之故雖用冕服而只爲奉室行禮則神榻旣不出奉何可用冕服乎謂有壬子年前例而其時磨鍊大是做錯且其百官外位之磨鍊亦出於昧例矣此後則奉室行禮時只以衮龍袍磨鍊事申飭定式也上曰臺臣李基慶疏本還入之後認以不爲頒布矣追聞外間已多謄頒云卿等亦見之否秉模曰果爲見之矣上曰在昔肅廟朝以此等事過用聖慮至有眼候故先朝五十年間似此說話不敢一字語及於章疏之間矣今此惹鬧亦關紀綱而今已秉畀炎火可謂都無事矣所謂通文泮長何不這卽禁斷以致流布之境乎煥之曰泮長則未見及之云而如此之事初不當推上朝廷李基慶之疏果不善爲矣上曰其疏初本甚多礙眼奏御文字豈敢不書名而只書許文正三字乎萬萬駭然矣李東埴之疏亦不善爲仍敎大容曰泮長各別嚴飭此後則無敢以此等事更爲起鬧也秉模曰日前諫長疏批句語實涉過中而幸因僚相所奏特命刪去臣等亦與有榮矣上曰予於尋常文字亦不欲着題說出者卽本意所在而至於此事則以習俗之難矯常有慨咄于中者故自不覺其辭敎之若是而書下之後慮或有過中處伊夜還爲取看矣更觀之則亦似無大段礙眼處故仍令頒下而及聞右相所奏其果好故特命刪去矣煥之曰疏批之刪去誠爲盛德事矣聖意所在臣等亦豈不仰認而禁令之尙在豈不可悶乎殿下雖以姑待治成制定爲敎而自古以來豈有以言爲禁之時乎上曰豈得已乎禁令之萬萬乖當有駭聽聞予亦豈不知之而比之風習之日卑猶有輕重之別其所以不得不然者亦自有一副當義理矣秉模曰伏見向來承旨處分傳敎則政院之以放未放事如是擧行誠爲非矣此等處習俗之弊固爲可悶而至於禁令之說終非美事臣之區區憂慮則竊恐禁令愈嚴而紀綱有愈壞之歎矣上曰其時承宣事誠甚駭然矣放未放修啓之凡以罪人爲名者無論關係輕重之如何一倂載錄古例卽然故戊申後懲討何如乙亥後隄防尤何如而應坐之類亦未嘗遺漏於未放秩伊時亦未聞有以此爲言者矣其時人所未敢爲之事如李羲甲者無難爲之此亦非但李羲甲之罪也蓋由近來風習之以此等事把作盡分底道理而然也此等風習未能丕變之前將有人不得爲人之慮豈不大可懼乎禁令之設予固自以爲過而豈不曰周公之過不亦宜乎聖人之事雖曰非人人所可學而亦豈必到聖人地位而始學聖人乎予之所願者乃學聖人也秉模曰周公何嘗有禁令乎上曰非必謂周公之有禁令也蓋事到極難處不得不有此等擧措耳大抵古之所謂敢言者不過若而人而已固未嘗人人自許以敢言而及其敢言也則必也言及於眞箇難言如是也故其言亦足以取重於一世今也則不然事屬懲討則無能爲役於古人者皆能爲古人所不敢言之言此豈眞箇敢言之風勝於古人而然乎其實則無非從窺覘中出來此箇弊習予固不欲盡爲形容而古往今來寧有如許懲討乎滔滔成習莫可救藥目今之君綱國體俱無可言如是而荏苒歲月終無一變之效則咎將誰執於是乎禁令不得不設而禁令嚴然後朝廷稍尊卿等之分義亦可以因此少伸而有辭於一世矣蓋古人則雖當懲討之時亦爲平允之論偶見洪宇遠文集則其中亦有人所難言之言此與故相閔鼎重事可謂同行而異情矣一邊嚴討一邊立異古人則例多如此而今也則少有似此之論便歸於黨惡護逆之科其所謂懲討者便成例套矣古人所謂開言路者亦豈指此等言路而言乎雖一句語能爲其時可畏之言然後方可謂之敢言矣顧今目下之急務莫如此習之少加矯革而近來則禁令亦似稍立姑待此習之丕變然後除去禁令恢張敢言之風共享億萬年太平之樂豈不美哉煥之曰聖敎若是縷縷臣雖愚迷豈不領會而古則忠逆賢邪混淆之時固不無或扶或抑之論今之懲討豈可以此爲比乎上曰如楨柟事何等危疑之際而故相閔鼎重亦有從輕之論矣蓋心雖楚越而跡或嫌疑則不敢語到於難言之地必也見重於一世而後能無所嫌無所嫌也故能言人所難言言人所難言也故其言也有益於世如是而後方可謂之公論方可謂之忠心矣近來之人平時未嘗講究義理公堂私室初不曾議到於此等事則一朝臨事顧何以得當於輕重取捨之際乎如各疏紛呈及旣啓又疏之習俱是俗弊之甚者卿等亦須思所以一切禁革也今番赦典之本意向亦有言及者而刑亂國用重典在其時則蓋有不得不然者而到今稍定之後又不可不如此予豈有一毫放過於義理邊而然乎煥之曰聖敎至當而殿下如欲施疏蕩之政則就其中輕重深淺之不無可論者博採公議而折衷之則豈不允當乎何必不謀於衆獨斷聖衷而亦何必設爲禁令以爲鉗制之資乎必也不可赦而赦之故有禁令若人皆曰可赦以後赦之則又安用禁令爲哉上曰卿之云云非不好矣而時措之宜自有不得不然者矣且非但不可赦秩也雖所謂可殺秩亦當議到於赦典矣煥之曰旣曰可殺則尤何可議到乎上曰所謂可殺不可赦者豈公論乎秉模曰左相之言誠是矣禁令至嚴不敢開口時移事久之後或不無反以是爲無妨者而似此不已尤豈不爲俗習之害乎上曰卿等不見李羲甲事乎此亦非渠罪也渠則必以是爲當然而爲之矣俗習如此安得無禁令乎秉模曰此等處自上敎誨之而已何必用禁令乎上曰自卿等位高者皆曰從今以後不復言及則禁令不期收而自收矣煥之曰處分之十分至當處臣等豈敢容一辭而若於處分之未當處亦皆噤默則臣等當作何許人乎殿下於此等事何不與民共之而乃爲此禁令乎上曰此正所以與民共之也朝廷之上風習如此充滿於中間者都是游氣正如曆家所謂淸蒙氣眞箇公共之論何以得達於上乎若間其眞箇公共之論則必以處分爲當然矣時秀曰禁令豈可謂公共之論乎設或有以爲當然者此正俄者下敎中所謂窺覘之習也安可以是爲公論乎上曰窺覘固不可而將順處亦當有之豈可一竝吁咈乎時秀曰古人云將順其美禁令豈是美政乎上曰外面看之則固非美政而本意則出於矯俗矣卿等之言亦皆好矣領相俄亦以紀綱爲言而詩不云乎勉勉綱紀四方國之有紀綱如網巾之有上繫必有上面緊束處然後可以爲振作之道矣如李基慶疏亦足見紀綱不嚴之一端忠言讜議固無論雖推考遞差之事亦不聞有能言者而似此屑越之事無論登徹豈不萬萬寒心乎遞推關心之句語雖已刪去而究言其極則論語中得失云云殆將不幸近之矣以今習俗雖有忠志之士亦難爲危言危行禁令之設非閉塞言路也正所以一變此等之習俗耳煥之曰俗弊則誠如聖敎而今玆處分若合於天理人情之至當則亦何禁令哉禁令旣設公議不行臣竊恐自此以後朝廷模樣將有日卑之慮矣上曰今番赦典時亦或有重者之入於蕩滌而輕者之反漏於歲抄矣禁府文書淆雜莫甚甚至有如盧聖中事者豈成說乎書放已久而旣不擧行又不登聞互相推諉仍歸掩置乙卯赦典又書放字而又爲掩置至入於昨冬赦文書之混置仍秩該堂事固不欲索言而寧有如許風習乎刑政所關何等至重則自上認以已放而自下初不擧行王府金石惟意存拔旣有當拔而不拔者則又安知其弊之不至於不當拔而潛自拔去乎此而不矯則朝廷何以得尊紀綱何由可立乎煥之曰此事則果不成說矣秉鼎曰義理何等至嚴凶逆何等關係而當其聲討之初國人皆曰可殺處分亦極嚴正而年久之後次第昭脫有若久勤之限滿者然亂臣賊子將何所懲畏乎上曰久勤云云可謂失言矣煥之曰臣固萬萬惶悚而收禁一事愚忱耿耿矣殿下俄以游氣有所下敎而上下之情交濟則所謂游氣不期去而自去矣上曰旣已悉諭卿等退去也廟謨久未爲之或有可陳之事乎煥之曰擧條未下秉鼎曰曾於年前以三南災歲各樣上下之減分因惠堂所奏本院所捧三南草材有限折半姑爲權減之命矣目今所用草材極爲苟艱且方連値豐登其在重事體裕藥用之道有不容仍減自今月爲始依前封進之意發關於三南諸道何如上曰依爲之出擧條秉模曰譯官李光稷旣已蒙放而李邦華則以革職未入於歲抄矣上曰革職與罷職無異豈可不入於歲抄乎此乃該曹之不善擧行而然也此外歲抄中漏落者必多吏判更爲一一査櫛也龍輔曰姑未盡査而被謫蒙放中亦有一人見漏者矣上曰誰也龍輔曰成德雨也上曰此則當添入而革職者一體添入也龍輔曰歲抄文書釐正事旣有言端敢此仰達矣歲抄事體至爲重大自罷削至于被謫蒙放雖關係不輕之類不敢自下存拔古例卽然近因飭敎方欲一一復舊而年久文書雖不得猝乍釐正昨今年疏放而漏落於歲抄者亦或有之故敢此仰達矣上曰年久文書各別溯考俾無一入一否之弊而昨今年見遺者旣覺得則何可仍置付標入之可也出擧條命大臣閣臣藥房先退命書榻敎曰今日齋宿時依近例禮兵房承旨外承旨及兵判別入直於永肅門外承旨一員留院敎憲周曰柳智傑立後事何以爲之耶憲周曰旣無可合立後者而且以其未及婚娶爲拘矣上曰國典亦多有如此之例矣憲周曰向來一門四諡實是曠絶之恩典至今感祝矣集斗曰一時四諡皆以忠節蒙褒尤爲稀有矣上曰承旨地閥可謂甚好而乙卯壽資之後今始通望於銀臺者豈不沈屈之甚乎承旨在堂下時爲何官憲周曰曾經正言矣上曰柳琳後裔今有幾人憲周曰勝冠者不過四五人而忠景公臣柳珩後孫則爲屢百人矣上曰柳氏之始祖爲誰憲周曰與文化柳氏同祖三韓壁上功臣柳車達而臣家則以晉州爲姓貫矣上曰始祖墳塋今尙有之乎憲周曰在於文化而香火至今不絶子孫之作宰西邑者皆往省掃矣仍命退承史以次退出